Cantaran-a (strument)

La cantaran-a a l'é në strument musical a ras-ciament ëd bòsch.
A produv dij son curt e sech, provocà da la rotassion ëd na làmina flessìbil ras-cià da na roa dentà ch'a l'é montà an s'un man-i o na sirignòla (ch'a përmet ëd controlé ëd pì ël son).
Ël bòsch dël tlé, anté che soens a l'é 'dcò realisà la làmina, a peul esse 'd fò, ëd rol, ëd piajo o ëd sapin.
Për la roa dentà a-i é damanca d'un bòsch pi dur, për esempi ëd prussé, pociolé, uliv o gasìa.

La cantaran-a, ch'as conta sia stàita anventà da Architas ëd Tàranto, a l'é dovrà ant ël camp ëd la mùsica clàssica, për esempi ant ël Till Eulenspiegel dë Strauss, ma a l'é dzortut në strument dovrà ant le feste popolar e coma dësmora për le masnà.

Categorìa:Gieugh e dësmore
Categorìa:Strument musicaj